

**K O N C E S I O N I A K T**

**o mineralnim sirovinama arhitektonsko-građevinskog (ukrasnog) kamena i tehničko-građevinskog kamena ležišta “Visočica”, opština Danilovgrad**

**

**Broj: 01-349/5**

**Podgorica, ------------ 2015. godine**

**K O N C E S I O N I A K T**

**o mineralnim sirovinama arhitektonsko-građevinskog (ukrasnog) kamena i tehničko-građevinskog kamena ležišta “Visočica”, opština Danilovgrad**

**M I N I S T A R**

**dr Vladimir Kavarić**

**Generalni direktor Direktorata za rudarstvo i**

**geološka istraživanja:**

**mr Vladan Dubljević, dipl.inž.geologije**

**Autori Koncesionog akta:**

1. **Vesna Vujačić, dipl.inž.geologije, predsjednik,**
2. **Nebojša Koprivica, dipl.inž.geologije, član,**
3. **Milenko Žugić, dipl.inž.geologije, član,**
4. **Ljiljana Maksimović, dipl.inž.rudarstva, član i**
5. **Goran Kujović, dipl.pravnik.**

**OPŠTI PODACI O KONCESIONOM AKTU**

**Naziv Koncesionog akta:**

Koncesioni akt o mineralnoj sirovini arhitektonsko-građevinskog (ukrasnog) kamena i tehničko-građevinskog kamena ležišta “Visočica”, opština Danilovgrad.

**Naručilac izrade Koncesionog akta:**

Izrada Koncesionog akta izvršena je na osnovu inicijative DOO “Šišković” – Danilovgrad, br.1112 od 12.12.2014. godine, zavedene u arhivi Ministarstva ekonomije pod brojem: 07–2504/19 od 12.12.2014. godine i dopune iste, br.76 od 10.02.2015. godine, zavedene u arhivi ministarstva pod brojem: 07-349/1 od 10.02.2015. godine.

**Izrada Koncesionog akta:**

Koncesioni akt je uradilo Ministarstvo ekonomije preko Radne grupe za izradu Koncesionog akta o mineralnoj sirovini arhitektonsko-građevinskog (ukrasnog) kamena i tehničko-građevinskog kamena ležišta „Visočica”, opština Danilovgrad, koju je formiralo Rješenjem, broj: 01-349/4 od 17.09.2015. godine.

**Autori Koncesionog akta:**

1. Vesna Vujačić, dipl.inž.geologije, predsjednik,

2. Nebojša Koprivica, dipl.inž.geologije, član,

3. Milenko Žugić, dipl.inž.geologije, član,

4. Ljiljana Maksimović, dipl.inž.rudarstva, član i

5. Goran Kujović, dipl.pravnik.

**Troškovi izrade Koncesionog akta:**

Troškove izrade Koncesionog akta snosi naručilac DOO “Šišković” – Danilovgrad, u skladu sa odredbama Zakona o koncesijama (“Sl. list CG”, br. 08/09).

**Koncesioni akt je urađen u skladu sa čl. 9, 17 i 19 Zakona o koncesijama.**

**Izvori podataka za izradu Koncesionog akta:**

* Izvještaj Komisije za ocjenu inicijative za pokretanje postupka davanja koncesije za eksploataciju mineralne sirovine arhitektonsko-građevinskog kamena (ukrasnog) kamena I tehničko-građevinskog kamena na ležištu “Visočica”, opština Danilovgrad;
* Raspoloživa geološka i rudarska dokumentacija Ministarstva ekonomije;
* Podaci Uprave za nekretnine Crne Gore, Područna jedinica Danilovgrad;
* Izvod iz Prostorno-urbanističkog plana opštine Danilovgrad („Sl.list CG“-opštinski propisi, br.12/14) u kojem je definisana namjena prostora „Visočica“ za eksploataciju mineralne sirovine arhitektonsko-građevinskog (ukrasnog) kamena;
* Podaci o ostvarenoj proizvodnji arhitektonsko-građevinskog kamena i tehničko-građevinskog kamena u Crnoj Gori u 2014. godini i
* Prosječno ostvarene prodajne cijene jedinice proizvoda u 2014. godini (akt Zavoda za statistiku, broj: 12-373/2 od 16.02.2015. godine).

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 08/09);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11);
* drugi propisi

**Mjesto i vrijeme izrade Koncesionog akta:**

Podgorica, oktobar 2015. godine

Contents

[1. Uvod 7](#_Toc436124867)

[2. Tehnički izvještaj o arhitektonsko-građevinskom (ukrasnom) kamenu i tehničko-građevinskom kamenu ležišta „Visočica“ 8](#_Toc436124868)

[2.1. Predmet Koncesionog akta 8](#_Toc436124869)

[2.2. Položaj i opis lokacije istražno-eksploatacionog prostora 8](#_Toc436124870)

[2.3. Podaci o imovinsko-pravnim odnosima 9](#_Toc436124871)

[2.4. Podaci iz prostorno–planske dokumentacije 10](#_Toc436124872)

[2.5. Infrastrukturni objekti na istražno-eksplatacionom prostoru 10](#_Toc436124873)

[4. Osnovni parametri za ocjenu ekonomske opravdanosti investicije 16](#_Toc436124874)

[4.1. Lokacija 16](#_Toc436124875)

[4.2. Vrijednost mineralne sirovine 17](#_Toc436124876)

[4.4. Opis tehničko-tehnološkog procesa eksploatacije 18](#_Toc436124877)

[4.6. Iznos koncesione naknade 20](#_Toc436124878)

[5. Mjere za zaštitu životne sredine 23](#_Toc436124879)

[6. Rekultivacija istražno-eksploatacionog prostora “Visočica” 23](#_Toc436124880)

[6.1. Zaključak 25](#_Toc436124881)

[7. Unaprjeđenje energetske efikasnosti 25](#_Toc436124882)

[8. Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova 26](#_Toc436124883)

[9. Minimalni početni iznos koncesione naknade 26](#_Toc436124884)

[9.1. Minimalni početni iznos koncesione naknade za eksploataciju 27](#_Toc436124885)

[9.1.1. Rezerve mineralne sirovine 27](#_Toc436124886)

[9.1.2. Pripadnost grupi ležišta 27](#_Toc436124887)

[9.1.3. Kvalitet mineralne sirovine 27](#_Toc436124888)

[9.1.4. Tržišna vrijednost rezervi 28](#_Toc436124889)

[9.1.5. Obračun minimalne koncesione naknade 29](#_Toc436124890)

[9.2. Promjenjivi dio naknade (PDN) 31](#_Toc436124891)

[10. Kriterijumi za izbor najpovoljnije ponude 32](#_Toc436124892)

[*15.1.* Ponuđeni procentualni iznos za obračun koncesione naknade 33](#_Toc436124898)

[*15.2.* Ponuđeni ukupni obim rudarske proizvodnje 33](#_Toc436124899)

[10.3 Reference ponuđača 34](#_Toc436124904)

[*15.4.* Finansijski aspekt – Prosječni bruto prihod ponuđača u posljednje tri godine 34](#_Toc436124906)

[*15.5.* Finansijski aspekt – Prosječni profit ponuđača u posljednje tri godine 34](#_Toc436124907)

[*15.6.* Kvalitet poslovnog plana i efekti na zapošljavanje i ekonomski razvoj 35](#_Toc436124908)

[16. Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti 35](#_Toc436124909)

[16.1. Geološka istraživanja 35](#_Toc436124910)

[16.2.1. Odobrenje za eksploataciju mineralne sirovine na eksploatacionom polju 35](#_Toc436124911)

[16.2.2. Odobrenje za izvođenje radova po rudarskom projektu 36](#_Toc436124912)

[16.2.3. Odobrenje za upotrebu rudarskih objekata 37](#_Toc436124913)

[16.2.4. Hronologija izrade tehničke dokumentacije i pribavljanja odobrenja i saglasnosti za izvođenje rudarskih radova 37](#_Toc436124914)

[17. Osnovni elementi tenderske dokumentacije (javni oglas, dokumentacija vezana za ponudu) 38](#_Toc436124915)

[17.1. Dokumentacija koja se prilaže uz ponudu 38](#_Toc436124916)

[17.2. Javni oglas 40](#_Toc436124917)

[17.3. Ugovor o koncesiji 41](#_Toc436124918)

[17.4. Uputstvo za podnošenje ponuda 41](#_Toc436124919)

[18. Spisak propisa koji se primjenjuje u postupku davanja koncesije i u vršenju koncesione djelatnosti 41](#_Toc436124920)

# Uvod

U skladu sa Zakonom o koncesijama („Službeni list CG”, broj 08/09) i Planom davanja koncesija za detaljna geološka istraživanja i eksploataciju mineralnih sirovina za 2015. godinu, Ministarstvo ekonomije Vlade Crne Gore (u daljem tekstu: ministarstvo) je pripremilo Koncesioni akt o mineralnoj sirovini arhitektonsko-građevinskog (ukrasnog) kamena i tehničko-građevinskog kamena ležišta “Visočica”, opština Danilovgrad (u daljem tekstu: Koncesioni akt). Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za eksploataciju mineralne sirovine arhitektonsko-građevinskog (ukrasnog) kamena i tehničko-građevinskog kamena ležišta “Visočica”, opština Danilovgrad.

Inicijativu za izradu Koncesionog akta je u skladu sa članom 17 stav 2 i članom 41 Zakona o koncesijama podnijelo DOO “Šišković” – Danilovgrad (u daljem tekstu: Podnosioc inicijative), br.1112 od 12.12.2014. godine koja je zavedena u arhivi Ministarstva pod brojem: 07-349/1 od 10.02.2015. godine.

Nakon prihvaćene inicijative od strane ministarstva, isto je uvrstilo pojavu predmetne mineralne sirovine u Plan davanja koncesija za detaljna geološka istraživanja i eksploataciju mineralnih sirovina za 2015. godinu. Vlada Crne Gore, na sjednici od 25. juna 2015. godine, donijela Plan davanja koncesija za detaljna geološka istraživanja i eksploataciju mineralnih sirovina za 2015. godinu i zadužila Ministarstvo da otpočne pripremu koncesionih akata za realizaciju postupka davanja koncesija za detaljna geološka istraživanja i eksploataciju mineralnih sirovina, u skladu sa donijetim Planom.

Na osnovu zaključaka Vlade, ministarstvo je Rješenjem, broj: 01-349/4 od 17.09.2015. godine, formiralo Radnu grupu koja je pristupila izradi Koncesionog akta o mineralnoj sirovini arhitektonsko-građevinskog (ukrasnog) kamena i tehničko-građevinskog kamena ležišta “Visočica”, opština Danilovgrad.

U skladu sa članom 8 stav 3 Zakona o koncesijama, prije upućivanja Koncesionog akta Vladi na usvajanje, ministarstvo organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 8 stav 6 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni poziv za davanje koncesije za eksploataciju mineralne sirovine arhitektonsko-građevinskog (ukrasnog) kamena i tehničko-građevinskog kamena ležišta ”Visočica”, opština Danilovgrad.

Koncesija za eksploataciju arhitektonsko-građevinskog (ukrasnog) kamena i tehničko-građevinskog kamena ležišta “Visočica”, opština Danilovgrad, se daje putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu javnog oglasa za davanje koncesije. Rok za dostavljanje ponuda iznosi jedan mjesec od dana objavljivanja javnog oglasa u ’’Službenom listu Crne Gore’’.

# Tehnički izvještaj o arhitektonsko-građevinskom (ukrasnom) kamenu i tehničko-građevinskom kamenu ležišta „Visočica“

## Predmet Koncesionog akta

Predmet ovog Koncesionog akta je mineralna sirovina arhitektonsko-građevinski (ukrasni) kamen i tehničko-građevinski kamen ležišta „Visočica“, opština Danilovgrad.

Rješenjem Ministarstva, broj: 01-349/4 od 17.09.2015. godine, obrazovana je stručna Radna grupa za izradu Koncesionog akta o mineralnoj sirovini arhitektonsko-građevinskog (ukrasnog) i tehničko-građevinskog kamena ležišta „Visočica“, opština Danilovgrad.

## Položaj i opis lokacije istražno-eksploatacionog prostora

Brdo Visočica je udaljeno oko 1 km od Spuža i nalazi se na lijevoj obali rijeke Zete. Administrativno pripada opštini Danilovgrad i nalazi se na topografskom listu ”Danilovgrad”, 1:100 000, odnosno sekciji ”Spuž”, 1:25 000.

Nadmorska visina Visočice je 153,9 m, a nadmorska visina ravnice u neposrednoj blizini ovog i nekoliko okolnih uzvišenja iznosi od 55 do 65 m. Duža osa ima pravac pružanja ZSZ - IJI i dužine je oko 500 m, dok kraća osa ima dužinu od oko 400 m i orijentisana je u pravcu SSZ - JJI.

Prostor predviđen za eksploataciju arhitektonsko-građevinskog (ukrasnog) kamena nalazi se na istočnoj strani brda, dok se na zapadnoj i sjevernoj strani nalazi dio brda koji se koristi za eksploataciju tehničko-građevinskog kamena.

Područje Visočice je asfaltnim putem, dužine oko 1 km, povezano sa varošicom Spuž, kao i sa željezničkom stanicom. Ovaj prostor je preko Spuža dalje povezan sa Podgoricom, a sa asfaltnim putem preko Martinića sa Danilovgradom.

Brdo Visočica se, sa još nekoliko manjih brda, naglo uzdiže iz Bjelopavlićke ravnice, u vidu je nepravilne spljoštene kupe, a duža osa ima pravac pružanja ZSZ - IJI.

U blizini Visočice su uzvišenja: Spuška glavica, Merat, Ober, Maljat, Duga glavica i Kukoševina. Ova se uzvišenja, u vidu pravilno poređanih nizova, izdižu iz aluvijalne ravnice. U pravcu pružanja duže ose (ZSZ - IJI), dalje se pruža dolina rijeke Zete, dok se u pravcu JZ (na razdiljini od oko 2 km) izdiže krečnjački plato Klikovače. Na SI su strme krečnjačko - flišne strane Gradine i Crnca, koje prelaze u vertikalne ostenjake Kopilja i Gostilja.

Od stalnih vodotoka, u blizini Visočice protiču rijeka Zeta sa zapadne i južne strane i potok Rimanić sa istočne strane (na udaljenosti od oko 500 m), koji se uliva u Zetu u blizini Spuža.

Koordinate graničnih tačaka, dužine strana i površina prostora na kome će se vršiti detaljna geološka istraživanja i eksploatacija su:

|  |  |  |  |  |
| --- | --- | --- | --- | --- |
| **Tačka** | **Koordinate** | | **Dužina (m)** | **Površina (ha)** |
| **X** | **Y** |
| I | 4 709 652 | 6 597 774 | I-II=282 | 8,82 |
| II | 4 709 720 | 6 597 497 | II-III=220 |
| III | 4 709 920 | 6 597 379 | III-IV=382 |
| IV | 4 709 995 | 6 597 770 | IV-V=162 |
| V | 4 709 804 | 6 597 864 | V-I=177 |

## Podaci o imovinsko-pravnim odnosima

Na osnovu izdatog Lista nepokretnosti 27, KO Podglavice, od strane Uprave za nekretnine, Područna jedinica Danilovgrad, katastarske parcele br. od 195 do 215, na kojima se nalazi ležište „Visočica“ je u vlasništvu DOO „Šišković“ – Danilovgrad, podnosioca Inicijative za dodjelu predmetne koncesije.

Shodno članu 44 Zakona o koncesijama, ako se u vezi sa korišćenjem koncesije mora izvršiti eksproprijacija nepokretnosti, odnosno uređenje građevinskog zemljišta, troškovi, način i rokovi plaćanja naknade za eksproprijaciju nepokretnosti, odnosno uređenja građevinskog zemljišta, utvrđuju se i sprovode u skladu sa zakonom. Ukoliko je vlasnik zemljišta koncedent, ne vrši se eksproprijacija već se smatra da je koncesionar dobijanjem koncesije dobio saglasnost za njegovo korišćenje.

Međutim, budući da Zakonom o rudarstvu (“Sl. list CG”, br. 65/08, 74/10 i 40/11), eksploatacija mineralnih sirovina nije definisana kao javni interes, odnosno da shodno Zakonu o eksprorijaciji (“Sl. list Sl. list RCG", br. 55/00; 12/02, 28/06 i “Sl. list CG”, br. 21/08), korisnici eksproprijacije ne mogu biti privatna lica, ne postoji zakonska mogućnost vršenja eksproprijacije prostora obuhvaćenih predmetnim ležištem, a u cilju vršenja eksploatacije mineralnih sirovina.

Stoga je isključiva odgovornost i obaveza budućeg koncesionara da u cilju vršenja eksploatacije mineralnih sirovina riješi imovinsko pravne odnose prostora obuhvaćenog predmetnim ležištem.

Ništa iz ovog Koncesionog akta se ne može smatrati kao obećanjem ili budućom obavezom koncedenta da za potrebe budućeg koncesionara rješava imovinsko pravne odnose na prostoru obuhvaćenom predmetnim ležištem.

Podaci o imovinsko-pravnim odnosima dati su kao Prilog Koncesionog akta.

## Podaci iz prostorno–planske dokumentacije

Istražno-eksploatacioni prostor “Visočica” je predviđen Prostorno – urbanističkim planom opštine Danilovgrad (“Sl.list CG”- opštinski propisi, br.12/14) kao koncesiono područje za eksploataciju arhitektonsko-građevinskog (ukrasnog) kamena.

Izvod iz Prostorno-planske dokumentacije opštine Danilovgrad je dat kao Prilog Koncesionog akta.

## Infrastrukturni objekti na istražno-eksplatacionom prostoru

Ležište „Visočica“ ima veoma povoljan geografski položaj. Nalazi se u središnjem dijelu Crne Gore, na udaljenosti od oko 1 km od Spuža. Ova varošica povezana je asfaltnim putem i željeznicom sa Danilovgradom, Podgoricom i Nikšićem.

Priključak za obezbjeđenje električne energije riješen je pomoću trafostanice koja u potpunosti zadovoljava potrošnju, dok je potreba za vodom riješena pomoću bunara koji se nalazi u neposrednoj blizini ležišta.

* 1. **Podaci o izvršenim geološkim istraživanjima, rezervama, kvalitetu mineralne sirovine, mogućnostima valorizacije i načinu eksploatacije**
     1. **Istorijat i geološko ekonomske karakteristike ranijih istraživanja**

Kamen brda “Visočice” poznat je još iz rimskih dana kao dobar građevinski materijal. Ovo se jasno vidi po ostacima starih majdana na ovom brdu i mnogobrojnim rimskim i srednje vjekovnim ruinama u Zetskoj ravnici. “Veliki dio u starom rimskom gradu Duklja porijeklom je iz Visočice” (Z. Bešić 1959. str. 328). U istočnom dijelu brda Visočica, u zoni tektonski iskidane krečnjačke mase, D. Dragović (1963.) našao je dokaze o načinu vađenja blokova u doba Rimljana.

Geološkim istraživanjima šireg prostora, kojem pripada i prostor Visočice, bavio se veliki broj stranih i domačih geologa od 1884. godine do danas. Najstarije pisane podatke, kao i za većinu naših krajeva, ostavili su: A. Tietze (1884.), Hhassert (1885.) i Baldacci (1889.), P.V. de Regny (1993.) i dr. Od naših istraživača prve sačuvane literaturne podatke ostavio je J. Cvijić (1889., 1901.).

Z. Bešić je u monografiji“Geologija sjeverozapadne Crne Gore” (1953.) i “Geološkom vodiču” (1959.) dao vrlo detaljan prikaz geomorfološkog izgleda, stratigrafske pripadnosti litološkog sastava i tektonskog sklopa ovih terena, kao i podatke o kvalitetu, tehničkim osobinama i mogućnosti primjene krečnjaka sa ovog područja u građevinskoj industriji.

Najpotpunije podatke o geološkoj građi krečnjačkog brda “Visočica”, zatim, o količini i kvalitetu krečnjaka, kao sirovini za tehnički građevinski kamen i sirovini za proizvodnju kreč, dao je D. Dragović i M. Kalezić (1960.) u objavljenom radu “Proračun rezervi kombinacijom prirodnih i vještačkih profila ležišta krečnjaka “Visočica kod Spuža “.

Poslednji ovjereni Elaborat o proračunu rezervi i kvaliteta krečnjaka kao sirovini za tehnički građevinski kamen i sirovini za proizvodnju kreča ležišta “Visočica”, uradili su M. Čepić, M. Žugić i D. Dragović (1988.). U Elaboratu je, na osnovu utvrđenih minerološko-petrografskih, hemijskih i fizičko mehaničkih svojstava, konstatovano da se kamen može koristiti za:

* + proizvodnju industrijskog, hidratisanog i komadnog kreča i
  + proizvodnju kamenog agregata za upotrebu u građevinarstvu.

Na osnovu podataka o hemijskom sastavu, fizičko-mehaničkih i mineraloško–petrografskih karakteristika, utvrđenih tehničkih uslova i literaturnih podataka procijenjeno je da krečnjak “Visočice”, obrađen u praškastu masu, može da se koristiti i za:

* + kacijalno karbonatno punilo: u industriji guma, boja i lakova, šećera, stakla, u metalurgiji i
  + proizvodnji hartije, kalcijum karbida i stočne hrane.

Na osnovu geoloških i dekorativnih kriterijuma i utvrđenih mineraloško-petrografskih i fizičko mehaničkih svojstava autori Elaborata predložili su i izvođenje detaljnih geoloških istraživanja krečnjaka u cilju utvrđivanja mugućnosti dobijanja monolita (blokova) za proizvodnju arhitektonskog građevinskog kamena (AGK).

Detaljna geološka israživanja arhitektonsko-građevinskog kamena u brdu Visočica, kao i izradu Elaborata o rezervama, uradio je Institut za tehnička istraživanja, Podgorica, J. Žic i M. Milivojević ( 2000.)

Elaborate o rezervama arhitektonsko-građevinskog i tehničko-građevinskog kamena u ležištu „Visočica“ (stanja rezervi u ležištu 31.12.2007. i 31.12.2012. godine) uradila je JU Zavod za geološka istraživanja - Podgorica.

* + 1. **Geološke karkteristike**

U geološkoj građi istražno-eksploatacionog prostora, odnosno brda/ležišta tehničko-građevinskog i arhitektonsko-građevinskog kamena „Visočica “ učestvuju karbonatni sedimenti gornje krede, paleocena, eocena i kvartara.

**Gornjokredni krečnjaci (K2**) Izgrađuju najveći dio brda i predstavljaju paleoreljef mlađim sedimentima. Oni su, ustvari, mineralna sirovina koja je predmet koncesione aktivnosti. Njoj/mineralnoj sirovini pripadaju dva super poziciona kredna paketa krečnjaka, koja po starosti odgovraju gornjem kampanu i donjem mastrihtu:

* *Prvi super pozicioni paket (1K25,6)* krečnjaka, koji prema sedimenotološkim karakteristikama pripada kalciruditima, izgrađuje najviši dio brda Visočica. Sačinjavaju ga debelobankoviti organogenosprudni kristalast i masivni „konglomeratični“ ili „zrnasti“ krečnjaci, smeđe, smeđesive, svijetlosmeđe i bjeličaste boje, sa zaobljenim, poluzaobljenim i uglastim bioklastima. Međuprostori bioklasta i interklasta su ispunjeni kristalastim kalcitom. Brojni su u njemu fosilni ostaci rudista foraminifera, spongija i dr. Identifikovani varijateti krečnjaka nastali su na račun fragmentalnog rudisnog materijala. Često se mogu naći sačuvani krupni rudisti (do 15 cm) ,na osnovu kojih je i određena mastrihtska starost ovoga paketa.

Iz ovoga paketa prema poslednjem Elaboratu o rezervama (2013) moguće je otkopati oko 22% stijenske mase u vidu blok-mase arhitektonsko–građevinskog kamena (AGK), a preostali dio stijenske mase od 78% svrstan je u sirovinu- tehnički građevinski kamen (TGK).

* *Drugi super pozicioni paket (2K25,6)*, koji se javlja čitavom dužinom sa južne strane brda Visočica. Izgrađuju ga slojeviti i bankoviti svijetlosivi krečnjaci, koji u sebi sadže sitne interklaste. Prema sedimentološkim karakteristikama krečnjaci pripadaju rekristalisanim kalkarenitima. Granica prema podinskom paketu je postepena, ali na terenu lako uočljiva. Fosilni ostaci nešto su rjeđi nego u predhodnom paketu. Međutim, rijetko se sreću presjeci krupnih rudista. Debljina ovog paketa iznosi oko 40 m. Krečnjaci ovog paketa predstavljaju kvalitetnu sirovinu tehničko-građevinskog kamena (TGK). Iz ovoga paketa nije moguće vaditi blok-masu, jer u njemu, prema važećem Elaboratu o rezervama, nema monolitne mase krečnjaka.

**Brečasto konglomeratične stijene (Pc)** leže preko opisanih krečnjaka-kalkarenita i predstavljaju bazu flišnim sedimenatima. Otkriveni su cijlom dužinom Visočice, kako sa južne, tako i sa zapadne i sjeverozapadne strane.

Na osnovu mikroskopskog, a i makroskopskog posmatranja, može se zaključiti da su to raznovrsne krečnjačke breče izgrađene od komada crnih, bijelih i žućkasih krečnjaka, dolomita i rožnaca povezanih glinovitim cementom.

**Fliš (Pc+E)** Preko breča i konglomerata, sa postepenim litološkim prelazom, leže sedimenti fliša. Na užem prostoru Visočice vrlo je malo otkrivenih izdanaka. Pretpostavlja se da su i ovdje najzastupljeni glinci i laporci, a nešto rjeđe pješčari.

**Kvartarni sedimenti uopšte (Q1)** Morfološki najniže djelove terena, uglavnom, ispod kote 53 m, izgrađuju sedimenti koji pripadaju kvartarnim naslagama prostrane Bjelopavlićke ravnice. U neposrednoj okolini Visočice*,* najmlađe kvartarne neraščlanjene tvorevine predstavljene su pretežno glinama i pjeskovitim glinama, sa dobro razvijenim humusnim pokrivačem, koje pokrivaju flišne tvorevine.

**Deluvijum (d)** Sedimenti deluvijuma javljaju se na padinama Visočice i opkoljavaju brdo pokrivajući mezozojske i paleogene sedimente. To su najčešće blokovi i komadi krečnjaka različite krupnoće, pomiješani sa humusnim materijalom. Debljina deluvijalnih naslaga se kreće od 0,5 do 5,0 m.

* + 1. **Rezerve mineralne sirovine**

Rezerve mineralne sirovine tehničko-građevinskog i arhitektonsko-građevinskog kamena u ležištu „Visočica“ kod Spuža, opština Danilovgrad, date su u “Elaboratu o klasifikaciji, kategorizaciji i proračunu rezervi arhitektonsko-građevinskog i tehničko-građevinskog kamena ležišta „Visočica“ kod Spuža, stanje 31.12.2012. godine“,kojeg je uradila JU Zavod za geološka istraživanja - Podgorica. Njegova izrada zasnovana je na prikupljenim podacima tokom dugogodišnjih istraživanja i eksploataciji, do 2000. godine, kao ležišta tehničko –građevinskog kamena za proizvodnju kreča i agregata za potrebe Aluminijskog kombinata – Titograd i tržišta i nakon 2000. godine kao ležišta arhitektonsko-građevinskog kamena za proizvodnju blok-mase.

***Pregled geoloških, bilansnih rezervi AGK i TGK u ležištu „Visočica“ stanje 31.12.2012.godine***

|  |  |  |  |  |  |  |
| --- | --- | --- | --- | --- | --- | --- |
| **Paket krečnjaka** | **Kateg.rezerv.** | **Rez.st.mase(m3)** | **Iskor.u AGK(%)** | **Rez. AGK (blok) (m3)** | **Iskor.u TGK(%)** | **Rez. TGK (m3)** |
| - Prvi paket | B | 1.012.857 | 22 | 222.828 | 78 | 790.028 |
| - Drugi paket | B | 571.122 | **-** | **-** | 100 | 571.122 |
| **Ukupno I+II** | **B** | **1.583.979** | **14,06** | **222.828** | **85,95** | **1.361 150** |

Iz tabele o rezervama može se zaključiti da je učešče rezervi arhitektonsko-građevinskog kamena u ležištu manje u odnosu na rezerve tehničko-građevinskog kamena čije učešće je oko 86% a arhitektonsko-građevinskog kamena oko 14% .

* + 1. **Rezultati laboratorijskih ispitivanja kvaliteta mineralne sirovine/krečnjaka**

Laboratorijska ispitivanja krečnjaka “Visočica“ rađena su u cilju utvrđivanja hemijskih, mineraloško-petrografskih, fizičko-mehaničkih i drugih svojstava, kojima se definiše kvalitet i mogućnost valorizacije proizvoda kroz primjenu u različitim granama privrede. Vršena su: izradom, u više navrata, skraćenih i kompletnih hemijskih analiza, petrografskimi spitivanjima, odredbom zapreminske i specifične mase i fizičko-mehaničkih svojstava, kako na monolitnoj stijenskoj masi, tako i na frkcionim agregatima i praškastim proizvodima.

**Skraćene hemijske analize.** Ukupno je laboratorija KAP-a - Podgorica, uradila 293 analize (1974 i 1985.). Kvalitet je utvrđivan oprobavanjem krečnjaka po profilima, na osnovu pojedinačnih proba. Analizom pokazatelja oprobavanja i utvrđivanja hemijskog sastava krečnjaka u ležištu, došlo se do podataka da je u ležištu veoma mali koeficijent varijacije CaO i da je učešče CaO u krečnjacima ležišta “Visočica”ravnomjerno.

Na osnovu dobijenih podataka o hemizmu krečnjaka Visočice i klasifikacije S.S. Vinogradova, može se zaključiti da pripadaju klasi čistih krečnjaka, čiji sadržaj MgO i SiO2+R2O3 je ispod 1,2, odnosno 2%.

**Kompletne hemijske analize** urađene su u hemijskoj laboratoriiji “Geoinstituta“ – Beograd, na 5 proba.

**Petrografska ispitivanja** obavljena su u “Geoinstitutu” – Beograd (1977.). Za izradu preparata uzeta su po dva uzorka iz paketa krečnjaka kalcirudita (14K23) i kalkarenita (24K23).

Petrografska analiza krečnjaka-kalcirudita (14K23) pokazuje da je stijena izgrađena od krupnih (do 1cm) zaobljenih interklasta i krupnih polomljenih fosilnih ostataka.

Petrografska analiza krečnjaka-kalkarenit (24K23) pokazuje da je stijena izgrađena od pelitomorfne mikritske materije koja je rekristakisala u mikrosparit i sparikalcit. U stijeni su zapažena i pojedinačna zrna Fe minerala i kvarca.

**Ispitivanja fizičko-mehaničkih svojstava krečnjaka**, iz ležišta “Visočica” rađena su u više navrata, u periodu od 1974. godine pa do 2012. godine, na izvađenim monolitnim uzorcima iz ležišta, frakcionisanim kamenim agregatima i kamenom brašnu. Ispitivanja su izvođena u Institutu za ispitivanje građevinskih materijala – Beograd, na Građevinskom fakultetu – Podgorica i u Zavodu za ispitivanje građevinskih materijala – Nikšić.

* + 1. **Ocjena kvaliteta mineralne sirovine/krečnjaka i mogućnost njene valorizacije.**

Na osnovu utvđenog hemijskog sastava, minerološko-petrografskih i fizičko-mehaničkih svojstava stijenske mase i proizvedenih agregata i kreča, a shodno standardima, krečnjak ležišta „Visočice“ svrstan je u kvalitetnu mineralnu sirovinu, koja se može koristiti kao tehničko-građevinski kamen i kao arhitektonsko-građevinski kamen:

1. ***Kao tehnički–građevinski kamen (TGK):***

- za proizvodnju, sistemom drobljenja, frakcionih agregata, koji se mogu koristiti u građevinarstvu za spravljanje: cementnih betona, maltera i bituminoznih mješavina;

- za proizvodnju, mljevenjem od agregata kamenog brašna, koje se može koristiti u industriji: građevinarstva, boja i lakova, polimera, hartije, stakla, abrazivnih sredstava, hrane, u farmaceutskoj industriji i dr. Treba istaći da su utvrđeni hemijski sastav i fizičko-mehanička svojstava svrstali krečnjake ležišta „Visočice“ u sirovinu prve klase, iz koje se mogu proizvoditi, u zavisniosti od finoće mljevenja/veličine čestica, kvalitetna karbonatna brašna koja imaju široku primjenu u navedenim industrijama;

- za priizvodnju od agregata 35-32mm, industrijskog, komadnog i hidratisanog visoko kvalitetnog kreča, kojeg je prizvodila više od 25 godina Fabrika kreča, čiji objekti i postrojenja i sada postoje.

***b) Kao arhitektonsko-građevinski kamen (AGK):***

- za proizvodnju ploča, različitog stepena obrade, za unutrašnja vertikalna i horizontalna i spoljašnja vertikalna oblaganja objekata;

- za proizvodnju ukrasne i druge galanterije.

1. **Rok trajanja koncesije**

Shodno članu 8 Zakona o koncesijama rok na koji se daje koncesija određuje se u zavisnosti od javnog interesa, predmeta koncesije, vremena potrebnog za povrat investicije i ostvarivanja primjerene dobiti po osnovu koncesione djelatnosti. Navedeni rok ne može biti duži od 30 godina kada odluku o davanju koncesije donosi Vlada i opština, niti duži od 60 godina kada odluku o davanju koncesije donosi Skupština.

U konkretnom slučaju, rok trajanja koncesije zavisi od utvrđenih rezervi, godišnjeg kapaciteta eksploatacije, od zahtjeva tržišta i od zahtjeva investitora.

S obzirom na utvrđene rezerve, koncesija za eksploataciju arhitektonsko-građevinskog (ukrasnog) kamena i tehničko-građevinskog kamena ležišta “Visočica” daje se na period od 30 godina, koji ne prelazi zakonom definisan rok trajanja koncesije.

# Osnovni parametri za ocjenu ekonomske opravdanosti investicije

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehno-ekonomske ocjene opravdanosti ove investicije.

## Lokacija

Brdo Visočica je udaljeno oko 1 km od Spuža i nalazi se na lijevoj obali rijeke Zete. Administrativno pripada opštini Danilovgrad i nalazi se na topografskom listu ”Danilovgrad”, 1:100 000, odnosno sekciji ”Spuž”, 1:25 000.

Nadmorska visina Visočice je 153,9 m, a nadmorska visina ravnice u neposrednoj blizini ovog i nekoliko okolnih uzvišenja iznosi od 55 do 65 m. Duža osa ima pravac pružanja ZSZ - IJI i dužine je oko 500 m, dok kraća osa ima dužinu od oko 400 m i orijentisana je u pravcu SSZ - JJI.

Prostor predviđen za eksploataciju arhitektonsko-građevinskog (ukrasnog) kamena nalazi se na istočnoj strani brda, dok se na zapadnoj i sjevernoj strani nalazi dio brda koji se koristi za eksploataciju tehničko-građevinskog kamena.

## Vrijednost mineralne sirovine

Vrijednost mineralne sirovine proračunata je na osnovu prosječno ostvarene prodajne cijene jedinice proizvoda u 2014. godini (akt Zavoda za statistiku, broj: 12-373/2 od 16.02.2015. godine).

Prosječno ostvarena prodajna cijena komercijalnog bloka i tombolona u 2014. godini iznosi 335,00 €/m3 bez PDV-a.

**Vrijednost godišnje proizvodnje arhitektonsko-građevinskog (ukrasnog) kamena (2.000 m3 komercijalnog bloka i tombolona x 335,00 €) iznosi 670.000,00 €.**

**Vrijednost proizvodnje arhitektonsko-građevinskog (ukrasnog) kamena za 30 godina perioda eksploatacije (60.000 m3 komercijalnog bloka i tombolona) iznosi 20.100.000,00 €.**

**Vrijednost godišnje proizvodnje tehničko-građevinskog kamena (7.091 m3 č.s.m. x 26,367 €) iznosi 186.968,40 €.**

**Vrijednost proizvodnje tehničko-građevinskog kamena za 30 godina perioda eksploatacije (212.730 m3 č.s.m.) iznosi 5.609.051,91 €.**

* 1. **Kapacitet površinskog kopa**

Ukupna površina prostora za koji se traži koncesija za eksploataciju arhitektonsko-građevinskog i tehničko-građevinskog kamenakamena iznosi 8,82 ha.

Koncesija se daje na period od 30 godina.

Proizvodnja arhitektonsko-građevinskog (ukrasnog) i tehnićko-građevinskog kamena ostvarena u proteklih deset godine od strane predhodnog koncesionara, prikazana je u tabeli.

|  |  |  |  |  |  |  |
| --- | --- | --- | --- | --- | --- | --- |
| Godina | Ugovorena proizvodnja a-g kamena (m3) | Ostvarena proizvodnja a-g kamen (m3) | Procenat realizovane proizvodnje (%) | Ugovorena proizvodnja t-g kamena (m3) | Ostvarena proizvodnja a-g kamen (m3) | procenat realizovane proizvodnje (%) |
| 2005. | 3.000 | 2.697 | 89,9 |  |  |  |
| 2006. | 3.000 | 2.223 | 74,1 |  |  |  |
| 2007. | 3.000 | 2.880 | 96 | 15.300 | 23.127 | 151 |
| 2008. | 3.000 | 2.500 | 83 | 15.300 | 8.864 | 58 |
| 2009. | 3.000 | 2.130 | 71 | 15.300 | 9.350 | 61 |
| 2010. | 3.000 | 2.700 | 90 | 7.650 | 15.500 | 203 |
| 2011. | 2.500 | 2.361 | 94 | 15.300 | 13.187 | 86 |
| 2012. | 2.500 | 2.451 | 98 | 15.300 | 9.735 | 64 |
| 2013. | 2.500 | 2.396,047 | 95,84 | 15.300 | 7.263,13 | 47,47 |
| 2014. | 2.500 | 2.452 | 98,08 | 15.300 | 11.148 | 72,86 |
| UKUPNO | 28.000 | 24.790,047 | 88,54 | 114.750 | 98.174,13 | 85,55 |

Na osnovu predhodno iznijetog kapacitet površinskog kopa će biti 2.000 m3 komercijalnog bloka i tombolona i 7.091 m3 č.s.m. za proizvodnju tehničko-građevinskog kamena.

## Opis tehničko-tehnološkog procesa eksploatacije

Na ovom prostoru postoji razvijen površinski kop arhitektonsko-građevinskog i tehničko-građevinskog kamena, koji je tipično brdskog-visinskog tipa koji radi već dugi niz godina, tako da postoji poznat kvalitet i količine mineralne sirovine, kao i tehnologija eksploatacije i koeficijent iskorišćenja koji je 22%. Eksploatacija se vrši odozgo naniže tako da se najvisočija etaža sa završetkom eksploatacionih radova na njoj, praktično, eliminiše. Kapacitet površinskog kopa će biti 2.000 m3 komercijalnog bloka i tombolona, što znači da je potrebno godišnje otkopati ukupno oko 9.091 m3 č.s.m. U ovom slučaju, nema jalovine zato što se jalovina, koja se dobija u procesu proizvodnje arhitektonsko-građevinskog kamena, koristi kao tehničko-građevinski kamen. U toku eksploatacije od 2.000 m3 arhitektonsko-građevinskog kamena dobija se 7.091 m3 č.s.m. tehničko-građevinskog kamena. Eksploatacija meneralne sirovine sastojala bi se iz sljedećih faza rada:

* pripremni radovi,
* bušenje,
* sječenje, odvajanje primarnih blokova i dobijanje komercijalnih blokova,
* utovar i transport,
* prerada tehničko-građevinskog kamen.
* ***Pripremni radovi***

Pripremni radovi obuhvataju: izradu etažnog puta i otvaranje etaže. Pripremni radovi izvodiće se bagerom kašikarom sa dubinskom korpom i pikamerom, bušilicom, sjekačicom i utovarivačem.

* ***Bušenje***

Za bušenje će se koristiti zračna bušilica (sonda) i kompresor. Potrošnja bušilice je 6000 l/min vazduha. Izrađiva će se bušotine prečnika 90 mm i 150 mm. Kompresor je snage 58 kW i kapaciteta 9,1÷11,1 m3/min. Za izvođenje radova potrebne su dvije bušilice i dva kompresora.

* ***Sječenje, odvajanje primarnih blokova i dobijanje komercijalnih blokova***

Nakon izrade bušotina, pristupa se sječenju dijamantskom perlom da bi se odvojili primarni blokovi od masiva, a potom se pristupa sječenju primarnih blokova kako bi se dobili komercijalni blokovi. Sječenje stijenske mase obavlja se sjekačicom sa dijamantskom perlom snage 37 kW i potrošnjom vode 15 l/min. Odvajanje (obaljivanje) primarnih blokova obavljaće se vodenim jastucima i hidrauličnim klinovima, a dobijanje komercijalnih blokova sjekačicom. Sve radove na sječenju zadovoljavaju dvije sjekačice.

* ***Utovar i transport***

Transport blokova do prostora za odlaganje obavlja se derik kranom, a transport tehničko-građevinskog kamena, do postrojenja za preradu, gravitacionim obaranjem i utovarivačem. Utovarivač je zapremine korpe 3,0 m3 i snage motora od 162 kW. Za ove radove potreban je jedan utovarivač.

* ***prerada tehničko-građevinskog kamena***

Prerada tehničko-građevinskog kamena vrši se na stabilnom postrojenju za drobljenje, mljevenje i separisanje.

* 1. **Visina sredstava za sanaciju i rekultivaciju**

Visina sredstava za sanaciju i rekultivaciju prostora na kojem se izvode rudarski radovi utvrđena je Uredbom o visina sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

Saglasno navedenojUredbi, visina sredstava utvrđuje se za svaku jedinicu mineralne sirovine na osnovu:

* ukupne količine mineralne sirovine u ležištu predviđene za eksploatacijuugovorom o koncesiji i odobrenim rudarskim projektom;
* roka trajanja prava na eksploataciju prema Ugovoru o koncesiji; i
* predračuna potrebnih sredstava za djelimičnu i konačnu rekultivaciju, utvrđenih odobrenim Glavnim rudarskim projektom eksploatacije, odnosno, tehničkim projektom rekultivacije.

Prema tome, visinu sredstava, kao i dinamiku izvođenja radova, nije moguće utvrditi do izrade odgovarajućeg projekta. Poslije završetka eksploatacije na formiranom platou, mora se, saglasno projektnim rješenjima, odmah pristupiti rekultivaciji istog.

Kod eksploatacije, u ovom slučaju, ne stvaraju se velike degradirane površine. Ovdje dolazi do eliminacije etaža i etažne ravni se ne rekultivišu, pa je iz tog razloga potrebna manji iznos finansijskih sredstava za rekultivaciju.

## Iznos koncesione naknade

Iznos koncesione naknade je obrađen u posebnom poglavlju. Početni minimalni iznos koncesione naknade iznosi 7% od vrijednosti mineralne sirovine.

**Za minimalnu godišnju proizvodnju arhitektonsko-građevinskog (ukrasnog) kamena od 2.000 m3 tombolona i komercijalnog bloka godišnja koncesiona naknada, kao stalni dio, iznosi 46.900,00 €.**

**Za minimalnu godišnju proizvodnju tehničko-građevinskog kamena od 7.091 m3 č.s.m. godišnja koncesiona naknada, kao stalni dio, iznosi 13.087,80 €.**

**Ukupna minimalna godišnja koncesiona naknada iznosi 59.987,80 €.**

Iznos stalnog dijela koncesione naknade može biti veći, a utvrđuje se Ugovorom o koncesiji u zavisnosti od ponuđenog obima proizvodnje i ponuđenog procentualnog iznosa za obračun.

#### Plan radne snage

|  |  |  |  |  |  |
| --- | --- | --- | --- | --- | --- |
| **Red.br.** | **Naziv radnog mjesta** | | **Škol. sprema** | | **Broj izvršilaca** |
| **1** | Tehnički rukovodilac PK (rudar. smjer) | | VSS | | 1 |
| **2** | Poslovođa | | SSS | | 1 |
| **3** | Rukovaoc utovarača-bagerista | | KV | | 4 |
| **4** | bušač | | KV | | 2 |
| **5** | Rukovaoc sjekačice | | KV | | 2 |
| **6** | Vozač kamiona | | KV | | 1 |
| **7** | Stražar | | SSS | | 4 |
| **8** | Pomoćnik bušača | | KV | | 2 |
| **9** | Pomoćnik rukovaoca sjekačice | KV | | 2 | |
| **10** | Rukovaoc derik krana | KV | | 2 | |
| **Ukupno:** | | | | 21 | |

Ponuđač je obavezan da navede planirani broj zaposlenih, sa stručnim kvalifikacijama. Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08, 74/10 i 40/11). Svi zaposeni podliježu provjeri poznavanja propisa iz oblasti na radu.

#### Investiciona ulaganja

**Oprema i mehanizacija**

|  |  |  |  |
| --- | --- | --- | --- |
| **Red.broj** | **Naziv opreme i mehanizacije** | **Količina** | **Cijena (€)** |
| **1** | Utovarač | 2 | 120.000 |
| **2** | Bušilica sa kompresorom | 2 | 60.000 |
| **3** | Derik kran | 1 | 100.000 |
| **6** | sjekačica | 2 | 40.000 |
| **5** | Bager | 1 | 120.000 |
| **6** | Cistijerna za vodu | 1 | 14.000 |
| **7** | Postrojenje za preradu t-g kamena | 1 | 500.000 |
| **Ukupno:** | | | **954.000** |

Ponuđač je obavezan da u Ponudi navede koja su planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije.

##### Infrastrukturni objekti

|  |  |  |  |
| --- | --- | --- | --- |
| **Red. Br.** | **Naziv infrastrukt. objekata** | **Količina** | **Cijena (€)** |
| **1** | Kontejner površine 40 m2 | 2 | 40.000 |
| **2** | Dalekovod, trafostanica i kablovski razvod | 1 | 50.000 |
| **Ukupno:** | |  | **90.000** |

##### Izrada tehničke dokumentacije i pribavljanja potrebnih odobrenja i saglasnosti (iskustveni podaci)

|  |  |
| --- | --- |
| **Dokumentacija i radovi** | **Cijena (€)** |
| Izrada podloga-geodetski radovi | 4.000 |
| Izrada geološke tehničke dokumentacije  (revizije i odobrenja) | 10.000 |
| Laboratorijska ispitivanja fizičko-mehan. karakter. sa analizom stabilnosti parametara kopa | 3.000 |
| Izrada rudarske tehničke dokumentacije  (revizije i odobrenja) | 20.000 |
| Izrada Elaborata procjene uticaja na životnu sredinu sa revizijom | 7.000 |
| Urbanističko-tehnički uslovi i ostale saglasnosti, odobrenja, atestiranja i sl. | 4.000 |
| **UKUPNO 48.000** | |

# Mjere za zaštitu životne sredine

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i arhitektonsko-građevinskog (ukrasnog) kamena je proces koji se, sa aspekta ekologije, smatra rizičnim.

U zakonskim propisima koji regulušu zaštitu životne sredine naglašeni su osnovni principi njene zaštite i to prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesionar je dužan da na istražno-eksploatacionom prostoru „Visočica“, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u sladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

# Rekultivacija istražno-eksploatacionog prostora “Visočica”

Kao rezultat izvođenja rudarskih radova na istražno-eksploatacionom prostoru javlja se drastična promjena izgleda terena. Novi zakonski uslovi za eksploataciju mineralnih sirovina zahtijevaju da se, nakon završene eksploatacije, izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Treba istaći, prije svega, da na površinskim kopovima, u mnogim industrijalizovanim zemljama, obnavljanje okoline nije više stvar izbora rudnika. Zakoni u vezi s tim su postali mnogo strožiji, a provjere češće, tako da je za kompanije, koje se bave eksploatacijom, obavezno da rekultivišu prostor na kome je završena eksploatacija mineralne sirovine. Svakako, i Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Dakle, problem rekultivacije više nije problem kao ranije, jer je sasvim normalno da u jednom procesu narušavanja geoekološkog ambijenta, postoji faza “obnove” prostora u kojem je egzistirao rudnik.

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## Zaključak

U skladu sa članom 71 Zakona o rudarstvu Koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno, da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i da preduzme mjere zaštite voda u skladu sa zakonom.

O naprijed navedenim mjerama izvještavaju se Ministarstvo ekonomije i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Ukoliko Koncesionar u skladu sa članom 71 Zakona o rudarstvu ne izvrši sanaciju i rekultivaciju prostora, istu će o njegovom trošku sprovesti Koncedent.

Za sanaciju i rekultivaciju, saglasno odredbi člana 73 Zakona o rudarstvu, Koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvodi rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

Koncesionar je dužan da u skladu sa navedenom Uredbom redovno dostavlja Ministarstvu obnovljivu bankarsku garacniju, naplativu na prvi poziv, bez prava prigovora, kao sredstvo obezbjeđenja izvršenja obaveza rekultivacije i sanacije. Visina novčanog iznosa bankarske garacnije određuje se rješenjem Ministarstva, u skladu sa Uredbom.

# Unaprjeđenje energetske efikasnosti

Radi efikasnog korišćenja energije, u skladu sa odredbama Zakona o energetskoj efikasnosti (“Sl. list CG”, br. 29/10 i 40/11), Koncesionar je dužan da preduzima mjere za poboljšanje energetske efikasnosti.

Koncesonar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

Sprovođenje mjera energetske efikasnosti utiče na kvalitet radne i životne sredine.

# Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova

Obaveze Koncesionara u pogledu ispunjavanja uslova definisanih u ovom poglavlju su sljedeće:

* Da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti.
* Da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova (obrađeno u poglavlju 11).
* Da obezbijedi opremu i mehanizaciju saglasno verifikovanoj rudarskoj i tehničkoj dokumentaciji. Oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu.
* Da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji. Zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu („Sl.list CG“, br. 65/08, 74/10 i 40/11).
* Da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# Minimalni početni iznos koncesione naknade

Koncesionim aktom se utvrđuje minimalni - početni iznos koncesione naknade.

Minimalna koncesiona naknada se utvrđuje na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## Minimalni početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine; i
* tržišne cijene mineralne sirovine.

### Rezerve mineralne sirovine

Prema minimalnom godišnjem kapacitetu proizvodnje od oko 9.091 m3 č.s.m., odnosno (uz iskoršćenje od 22 % č.s.m.) 2.000 m3 tombolona i komercijalnog bloka, **za period od 30 godina, otkopalo bi se oko 272.730 m3 č.s.m, odnosno proizvelo bi se 60.000 m3 tombolona i komercijalnog bloka kao tržišnog prozvoda.**

Prema minimalnom godišnjem kapacitetu proizvodnje od 7.091 m3 č.s.m., odnosno (uz koeficijent rastresitosti od 1,65 %) 11.700 m3 agregata, **za period od 30 godina otkopalo bi se oko 212.730 m3 č.s.m., odnosno proizvelo bi se 351.000 m3 agregata.**

### Pripadnost grupi ležišta

Ležište arhitektonsko-građevinskog (ukrasnog) kamena „Visočica“ navedenoj Uredbi, a na osnovu postojećih karakteristika i očekivanih uslova za eksploataciju, svrstano je u treću grupu geogenih ležišta (G3).

Po tom osnovu, procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi arhitektonsko-građevinskog (ukrasnog) kamena i tehničko-građevinskog kamena, odnosno ukupnog tržišnog proizvoda, za koncesioni period za eksploataciju od 30 godina.

### Kvalitet mineralne sirovine

JU Zavod za geološka istraživanja – Podgorica je, za potrebe predhodnog koncesionara, uradila Elaborat o klasifikaciji, kategorizaciji i proračunu rezervi arhitektonsko-građevinskog i tehničko-građevinskog kamena ležišta “Visočica” kod Spuža, stanje 31.12.2012. godine, a isti je ovjeren Rješenjem Ministarstva ekonomije, broj: 01-1462/4 od 09.09.2013. godine.

U Elaboratu, na osnovu analiziranih rezultata, saglasno utvrđenim svojstvima i odredbama standarda, konstatovano je da se kamen (krečnjak) sa lokaliteta „Visočica“ u arhitektonsko-građevinske svrhe može upotrijebiti za:

* unutrašnja oblaganja horizontalnih površina sa umjerenim pješačkim saobraćajem (biblioteke, arhive, knjižare, čekaonice i sl), UH-3;
* unutrašnja oblaganja vertikalnih površina, UV; i
* spoljašnja oblaganja vertikalnih površina objekata visine do 10 m iznad terena, SV-3.

Saglasno utvrđenim svojstvima i odredbama standarda, kamen (krečnjak) sa lokaliteta „Visočica“ kod Spuža, može se upotrijebiti kao:

* arhitektonsko-građevinski kamen;
* kao dekorativni kamen za izradu ploča za oblaganje vertikalnih površina (spoljnih i unutrašnjih, različitog stepena obrade);
* kao kamen za izradu kamene galanterije i dr.;
* kao sirovina za izradu drobljenog separisanog kamenog agregata za spravljanje:

- cement betona (B-II), isključujući betone koji su izloženi habanju i eroziji,

- maltera za malterisanje i dr.,

- bituminiziranih slojeva asfalta za puteve srednjeg i malog saobraćajnog opterećenja;

* kamen se ne može upotrijebiti kao sirovina za izradu kamenog agregata za izradu betonskih i asfaltnih slojeva (završni slojevi) kod kojih se zahtijeva „visoka“ čvrstoća kamena pri pritisku i otpornost na „habanje brušenjem“.

### Tržišna vrijednost rezervi

Tržišna vrijednost rezervi komercijalnog bloka i tombolona (čl. 16 Uredbe) utvrđena je u iznosu od **335,00 €/m3**, (prosječno ostvarena prodajna cijene jedinice proizvoda u 2014. godini na osnovu akta Zavoda za statistiku, broj: 12-373/2 od 16.02.2015. godine).

Na osnovu usvojenih parametara, tržišna vrijednost rezervi komercijalnog bloka i tombolona arhitektonsko-građevinskog (ukrasnog) kamena prema minimalnom godišnjem kapacitetu za 30 godina iznosi:

**VP = 60.000 m3 x 335,00 €/m3 = 20.100.000,00 € ili 670.000,00 €/godišnje.**

Tržišna vrijednost rezervi agregata (čl. 16 Uredbe) utvrđena je u iznosu od **26,367 €/m3**, (prosječno ostvarena prodajna cijene jedinice proizvoda u 2014. godini na osnovu akta Zavoda za statistiku, broj: 12-373/2 od 16.02.2015. godine).

Na osnovu usvojenih parametara, tržišna vrijednost agregata prema minimalnom godišnjem kapacitetu za 30 godina iznosi:

**VP = 212.730m3 x 26,367 €/m3 = 5.609.051,91 € ili 186.968,40 €/godišnje.**

Ukupna tržišna vrijednost rezervi komercijalnog bloka i tombolona arhitektonsko-građevinskog (ukrasnog) kamena i tržišna vrijednost agregata, prema minimalnim godišnjim kapacitetima za 30 godina iznosi

**VP = 20.100.000,00 € + 5.609.051,91 € = 25.709.051,91 € odnosno 856.968,40 €/godišnje.**

## Obračun minimalne koncesione naknade

* + - 1. **Minimalna koncesiona naknada za eksploataciju arhitektonsko-građevinskog (ukrasnog) kamena**

Minimalna koncesiona naknada za eksploataciju arhitektonsko-građevinskog (ukrasnog) kamena (čl. 18 Uredbe) obračunava se po obrascu:

**MDN = VP x G**

gdje su:

VP - vrijednost proizvodnje = 20.100.000,00€ (za period od 30 godina)

VP -vrijednost godišnje proizvodnje = 670.000,00 €

G - minimalni procentni iznos (7%)

**MDN = 20.100.000,00x 0,07 = 1.407.000,00 €** (ukupno za period od 30 godina)

**MDN = 670.000,00 x 0,07 = 46.900,00 €/godišnje.**

Koncesiona naknada (čl. 19 Uredbe) za eksploataciju mineralne sirovine sastoji se iz stalnog (SDN) (nepromjenjivog) i promjenjivog (PDN) dijela naknade.

**Obračunata minimalna koncesiona naknada za eksploataciju arhitektonsko-građevinskog (ukrasnog) kamena predstavlja minimalni iznos stalnog (nepromjenjivog) dijela koncesione naknade:**

* **za period od 30 godina SDN = 1.407.000,00 €**
* **SDN (godišnje) = 46.900,00 €.**
  + - 1. **Minimalna koncesiona naknada za eksploataciju tehničko-građevinskog kamena**

Minimalna koncesiona naknada za eksploataciju tehničko-građevinskog kamena (čl. 18 Uredbe) obračunava se po obrascu:

**MDN= VP x G**

gdje su:

VP - vrijednost proizvodnje agregata = 5.609.051,91 € (za period od 30 godina)

VP -vrijednost godišnje proizvodnje = 186.968,40 €

G - minimalni procentni iznos (7%)

**MDN = 5.609.051,91 x 0,07 = 392.633,63 €** (ukupno za period od 30 godina)

**MDN = 186.968,40 x 0,07 = 13.087,80 €/godišnje.**

Koncesiona naknada (čl. 19 Uredbe) za eksploataciju mineralne sirovine sastoji se iz stalnog (SDN) (nepromjenjivog) i promjenjivog (PDN) dijela naknade.

**Obračunata minimalna koncesiona naknada za eksploataciju tehničko-građevinskog kamena, odnosno za proizvodnju agregata predstavlja minimalni iznos stalnog (nepromjenjivog) dijela koncesione naknade:**

* **za period od 30 godina SDN = 392.633,63 €**
* **SDN (godišnje) = 13.087,80 €.**

**9.5.1.3. Minimalna koncesiona naknada za eksploataciju arhitektonsko-građevinskog (ukrasnog) i tehničko-građevinskog kamena**

Minimalna koncesiona naknada za eksploataciju arhitektonsko-građevinskog (ukrasnog) i tehničko-građevinskog kamena (čl. 18 Uredbe) obračunava se po obrascu:

**MDN= VP x G**

gdje su:

VP - vrijednost proizvodnje 25.709.051,91 € (za period od 30 godina)

VP -vrijednost godišnje proizvodnje 856.968,40 €/godišnje

G - minimalni procentni iznos (7%)**MDN = 25.709.051,91 x 0,07 = 1.799.633,63 € (ukupno za period od 30 godina)**

**MDN = 856.968,40 x 0,07 = 57.887,80 €/godišnje**

Koncesiona naknada (čl. 19 Uredbe) za eksploataciju mineralne sirovine sastoji se iz stalnog (SDN) (nepromjenjivog) i promjenjivog (PDN) dijela naknade.

**Obračunata minimalna koncesiona naknada za eksploataciju arhitektonsko-građevinskog (ukrasnog) i tehničko-građevinskog kamena predstavlja minimalni iznos stalnog (nepromjenjivog) dijela koncesione naknade:**

* **za period od 30 godina SDN = 1.799.633,63 €**
* **SDN (godišnje) = 57.887,80 €.**

Stalni dio koncesione naknade koji se utvrđuje Ugovorom o koncesiji može, u zavisnosti od ponuda, biti veći a ne manji od obračunatog minimalnog iznosa.

Zainteresovani ponuđači treba svojim ponudama, a u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade. Ovo predstavlja jedan od osnovnih kriterijuma za vrednovanje ponuda.

Ugovoreni godišnji iznos SDN koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## Promjenjivi dio naknade (PDN)

Promjenjivi dio naknade obračunava se godišnje po obrascu:

**PDN = VP x (G x K) > SDN (godišnjeg iznosa),**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine i prosječne godišnje prodajne cijene priozvoda

G - ugovoreni procentualni iznos za pripadnost grupi ležišta (ne manji od 7%)

K - vrijednost korektivnih faktora

Vrijednost korektivnih faktora:

* po osnovu kvaliteta mineralne sirovine, obračunati iznos se ne uvećava niti se umanjuje (čl. 17 Uredbe); i
* po osnovu ostvarene proizvodnje, obračunati iznos se uvećava od 0 do 3% (čl. 21 Uredbe).

Promjenjivi dio naknade obračunava se na kraju svake godine.. Uplata se vrši jedanput godišnje na osnovu Rješenja nadležnog ministarstva.

Obračun PDN se vrši na osnovu dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine i
* dokaza o količinama i prosječno ostvarenim prodajnim cijenama jedinice proizvoda na domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# Kriterijumi za izbor najpovoljnije ponude

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **1** | Ponuđeni procentualni iznos za obračun koncesione naknade | 40 |
| **2** | Ponuđeni obim godišnje rudarske proizvodnje | 20 |
| **3** | Reference ponuđača | 20 |
| **4** | Finansijski aspekt-prosječni bruto prihod u posljednje tri godine | 5 |
| **5** | Finansijski aspekt-prosječni profit u posljednje tri godine | 5 |
| **6** | Kvalitet poslovnog plana i efekti na zapošljavanje i ekononomski razvoj | 10 |



## Ponuđeni procentualni iznos za obračun koncesione naknade

**Tačkom 9.1.2 Koncesionog akta – Pripadnost grupi ležišta**, je definisano da ležište arhitektonsko-građevinskog (ukrasnog) kamena i tehničko-građevinskog kamena „Visočica“, na osnovu postojećih karakteristika i očekivanih uslova za eksploataciju, svrstano je u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11), procentni iznos za obračun minimalne – početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi arhitektonsko-građevinskog (ukrasnog) kamena, odnosno ukupnog tržišnog proizvoda, za koncesioni period za eksploataciju od 30 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi arhitektonsko-građevinskog (ukrasnog) kamena i tehničko-građevinskog kamena koje je jednak ili veći od 7%.

Ovaj kriterijum se izračunava na sljedeći način:

**Kriterijum: P % / MP% x 40**

gdje:

**P%** - označava % ponuđača

**MP %** - označava maskimalno ponuđeni % na tederu

**40** – broj bodova za ovaj kriterijum

## Ponuđeni ukupni obim rudarske proizvodnje

**Tačkom 9.1.1. Koncesionog akta - Rezerve mineralne sirovine,** je definisano da **na osnovu** minimalnog godišnjeg kapaciteta proizvodnje od oko 9.091 m3 č.s.m., odnosno (uz iskoršćenje od 22 % č.s.m.) 2.000 m3 tombolona i komercijalnog bloka,za period od 30 godina, otkopalo bi se oko 272.730 m3 č.s.m, odnosno proizvelo bi se 60.000 m3 tombolona i komercijalnog bloka kao tržišnog prozvoda.

Ponuđači mogu ponuditi obim godišnje proizvodnje koji je jednak ili veći od od **9.091**  **m3 č.s.m**.

Ovaj kriterijum se izračunava na sljedeći način:

**Kriterijum: PP/MPP x 20**

gdje:

**PP** - označava ponuđenu godišnju proizvodnju

**MPP** - označava maskimalno ponuđenu godišnju proizvodnju ponuđenu na tederu

**20** – broj bodova za ovaj kriterijum



## Reference ponuđača

Ponuđač je dužan da dokaže postojanje iskustva u eksploataciji čvrstih mineralnih sirovina, poštovanje izvršavanja koncesionih ugovornih obaveza, stepen realizacije koncesije, plasmana proizvoda na tržište, kao i da u skladu sa parametrima iz Koncesionog akta dokaže svoju tehničku i tehnološku opremljenost za vršenje koncesione djelatnosti eksploatacije mineralnih sirovina.

Najveći broj bodova po ovom kriterijumu će se dati ponuđači koji najbolje dokumentuje i dokaže prethodno opisane uslove.



## Finansijski aspekt – Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 5,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine ponuđen na tenderu od ponuda koje se upoređuju

**5 –** označava broj bodova po ovom kriterijumu

## Finansijski aspekt – Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PP / MPP x 5,**

gdje:

**PP –** označava prosječni profit ponuđača za posljednje tri godine

**MPP –** označava maksimalni prosječni profit za posljednje tri godine ponuđen na tenderu od ponuda koje se upoređuju

**5 –** označava broj bodova po ovom kriterijumu

## Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta dokaže i opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Ponuđač je, između ostalog, dužan opisati planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, itd..), zapošljavanje radnje snage, plasman proizvoda na tržište, itd..

Najveći broj bodova po ovom kriterijumu će se dati ponuđači koji najbolje dokumentuje i dokaže prethodno opisane uslove

# Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti

## Geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

* 1. **Eksploatacija mineralne sirovine**

### Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 ( ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije ležišta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

### Odobrenje za izvođenje radova po rudarskom projektu

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije –rudarskog projekta eksploatacije.

**Rudarski projekat** izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## Hronologija izrade tehničke dokumentacije i pribavljanja odobrenja i saglasnosti za izvođenje rudarskih radova

1. Izdavanje Licence za izvođenje rudarskih radova;
2. Izrada rudarskog projekta i njegova revizija od strane Ministarstva ekonomije;
3. Dobijanje odobrenja za eksploataciju mineralne sirovine na eksploatacionom polju;
4. Dobijanje odobrenja za izvođenje radova po rudarskom projektu;
5. Tehnički prijem rudarskih objekata.

# Osnovni elementi tenderske dokumentacije (javni oglas, dokumentacija vezana za ponudu)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

## Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesije su:

* privredna društva, druga pravna lica i preduzetnici nad kojima je pokrenut postupak stečaja ili likvidacije, osim postupka reorganizacije u skladu sa zakonom kojim je uređena insolventnost privrednih društava;
* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti;
* privredna društva, druga pravna lica, preduzetnici i fizička lica koja imaju neizmirene poreske obaveze i obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa.

S tim u vezi, u cilju dokazivanja da je ponuđač podoban da učestvuje u postupku javog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište;
* dokaz da protiv privrednog društva, drugog pravnog lica i preduzetnika nije pokrenut postupak stečaja ili likvidacije - dokaz/potvrdu izdaje Privredni sud;
* dokaz da privredno društvo, drugo pravno lice, preduzetnik i fizičko lice nije pravosnažno osuđeno za krivično djelo izvršeno u vršenju profesionalne djelatnosti – dokaz/potvrdu izdaje Centralni registar privrednih subjekata Poreske uprave za privredna društva, druga pravna lica i preduzetnike, a za fizička lica dokaz/potvrdu izdaje nadležni Osnovni sud;
* dokaz da je privredno društvo, drugo pravno lice, preduzetnik i fizičko lice izmirilo obaveze po osnovu plaćanja poreza – dokaz/potvrda se izdaje od poreskog organa uprave u kojem je naznačeno da su izmirene obaveze po osnovu poreza;
* dokaz da privredno društvo, drugo pravno lice, preduzetnik i fizičko lice nema neizmirenih obaveza po osnovu kazni izrečenih u krivičnom ili prekršajnom postupku u periodu od najmanje tri godine prije objavljivanja javnog oglasa:

1. ponuđač kao privredno društvo, drugo pravno lice i preduzetnik:
   * dokaz/potvrda Centralnog registra privrednih subjekata Poreske uprave kojom se dokazuje da se ponuđač ne nalazi u kaznenoj evidenciji istog;
   * dokaz/potvrda područnog organa za prekršaje iz mjesta sjedišta ponuđača ili nadležnog organa, kojom se dokazuje da ponuđač nema neizmirenih obaveza po osnovu kazni izrečenih u prekršajnom postupku;
2. ponuđač kao fizičko lice:

* dokaz/potvrda Ministarstva pravde kojom se dokazuje da je ponuđač izmirio obaveze po osnovu kazni izrečenih u krivičnom postupku;
* dokaz/potvrda Ministarstva pravde kojom se dokazuje da isto nema neizmirenih obaveza po osnovu kazni izrečenih u prekršajnom postupku.

Navedeni dokazi ne smiju biti stariji od devedeset (90) dana od dana objavljivanja oglasa.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

## Javni oglas

Javni oglas, u skladu sa članom 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva ekonomije.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas (rok se određuje prema periodu za pripremu ponude i teče od dana objavljivanja javnog oglasa u „Službenom listu Crne Gore“ i ne može biti kraći od 30 dana);
* kriterijume za učešće na Javnom oglasu i mogućnost podnošenja zajedničke ponude;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* mjesto na kojem se može i vrijeme u kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## Ugovor o koncesiji

Sastavni dio Tenederske dokumentacije je i Nacrt ugovora o koncesiji, koji je dat kao Prilog Koncesionog akta.

## Uputstvo za podnošenje ponuda

Sastavni dio Tenederske dokumentacije je i Uputstvo za podnošenje ponuda, koji je dato kao Prilog Koncesionog akta.

# Spisak propisa koji se primjenjuje u postupku davanja koncesije i u vršenju koncesione djelatnosti

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 08/09);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 08/09);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti na radu (‘’Sl. list RCG’’, br. 79/04 i „Sl. list CG“, br. 26/10 i 40/11)
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Zakon o uređenju prostora i izgradnji objekata (“Sl. list CG”, br. 51/08, 40/10, 34/11, 40/11, 47/11, 35/13 i 39/13);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 09/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Pravilnik o tehničkim normativima za površinsku eksploataciju arhitektonsko-građevinskog (ukrasnog) kamena, tehničko-građevinskog kamena, šljunka i pijeska i preradu arhitektonsko-građevinskog (ukrasnog) kamena („Sl. list SFRJ“, br. 11/86);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi.

**P R I L O Z I**

* 1. Položaj ležišta arhitektonsko-građevinskog (ukrasnog) kamena i tehničko-građevinskog kamena„Visočica“, 1:25 000;
  2. Izvještaj Komisije za ocjenu inicijative za pokretanje postupka davanja koncesije za eksploataciju mineralne sirovine arhitektonsko-građevinskog (ukrasnog) kamena i tehničko-građevinskog na ležištu kamena na lokalitetu „Visočica“, opština Danilovgrad, arhiviran u Ministarstvu ekonomije pod brojem: 07-349/3 od 19.02.2015. godine;
  3. List nepokretnosti br.27-prepis, KO Podglavice, izdat od Uprave za nekretnine, Područna jedinica Danilovgrad, br.120-956-3328/2014 od 22.12.2014. godine;
  4. Izvod iz Prostorno-urbanističkog plana opštine Danilovgrad („Sl.list CG“-opštinski propisi, br.12/14) u kojem je definisana namjena prostora „Visočica“ – za eksploataciju mineralne sirovine (akt Sekretarijata za urbanizam, komunalno-stambene poslove i zaštitu životne sredine opštine Danilovgrad, br.03-032-5-921/2 od 08.12.2014. godine);
  5. Predlog Ugovora o koncesiji sa formama bankarskih garancija;
  6. Uputstvo za podnošenje ponuda
* Obrazac A – Podaci o ponuđaču
* Obrazac B – Tehnička ponuda
* Obrazac C –Forma bankarske garancije za Ponudu